Windows Vista

Windows Vista (Windows NT 6.0, tidligere kodenavn Longhorn) er et operativsystem fra Microsoft. 8. november 2006 gikk Microsoft ut med en pressemelding om at Windows Vista på det tidspunktet var ferdigutviklet og klart for produksjon. Kort tid etter, 30. november 2006, ble Vista lansert for bedrifter, og på nyåret, 30. januar 2007, var Windows Vista også klart for privatpersoner.

Funksjoner

Større endringer og nye funksjoner
Aero – et helt nytt og nyutformet brukergrensesnitt. (Ikke inkludert i Home Basic- og Starter-utgavene)
Kraftig forbedret og mindre skjult søkeindeksering av alle lokasjoner brukeren angir. Søk tilgjengelig nesten overalt.
Brukerkontokontroll. Ny sikkerhetsfunksjon som bidrar til å beskytte datamaskinen mot uautoriserte endringer og installeringer.
Et nytt installasjonssystem som skal gjøre det mulig å installere Vista på bare 15 minutter og forenkle utrulling i større nettverk.
Ny IP-stack for forbedret nettverksytelse og bedre brannmur.

Mindre endringer og nye funksjoner
«Min(e)» i begynnelsen av spesielle mappenavn har blitt fjernet. For eksempel heter Mine dokumenter bare Dokumenter.
Innebygget funksjonalitet for DVD-brenning.
Innebygget anti-spionvare. Windows Defender
Forbedret brannmur, både inn- og utgående, samt integrasjon med IPSec.
Veiledende hjelp, interaktive hjelpefunkjoner.
SuperFetch. Laster ofte brukte programmer i minnet på de tidspunktene de pleier å bli brukt, for raskere oppstart.
Nye verktøy for feilsøking, stabilitets- og ytelsesovervåkning.
Overvåkning av maskinvare.
Varsler på forhånd om mulig fysisk harddiskfeil.
Innebygget program for minnediagnostikk.
Varsel ved overforbruk av minne.
Enda flere muligheter for sentral styring i bedriftsnettverk, via Group Policy.
Ny hendelsesliste. XML-baserte logger, bedre struktur og brukergrensesnitt.

Brukergrensesnitt 
Det nye brukergrensesnitt kalles Aero. Dette ser en del annerledes ut enn XP, men de fleste tingene er plassert på samme sted som før. På en maskin med et ikke altfor gammelt skjermkort vil Vista vise vinduenes rammer som halvgjennomsiktige. Alt+Tab muliggjør nå bytting av programmet med «levende» bilder, slikt at det er lettere å bytte mellom dem raskt. Windowstasten+Tab gir en ny mulighet til bytte raskt mellom vinduer ved å se bilder i en 3D-oversikt.

For å få til dette er drivermodellen for videodrivere endret betraktelig i Windows Vista

Integrert søk 
Vista har en innebygget søkemotor som indekserer systemet. Brukeren kan selv angi hva som skal indekseres. Som standard er brukerprofilen, Start-menyen og e-post indeksert. Indekseringen tar også med innhold i dokumenter og vedlegg til e-post. Det letteste stedet å få tilgang til søk er nederst på Start-menyen, ellers er søk integrert i for eksempel Utforskeren, Kontrollpanelet og Internet Explorer 7.

Sikkerhet

Brukerkontokontroll 
Dette er et system for å sørge for at brukeren kjører med minst mulig rettigheter ut ifra hva den aktuelle oppgaven trenger. For eksempel er de fleste hjemmebrukere lokale administratorer på sine maskiner. På Windows XP vil alt som startes da kjøres med fulle administratorrettigheter, noe de færreste programmer har behov for. For eksempel trenger ikke et e-postprogram dette, det øker bare sjansen for å bli infisert av et virus i et vedlegg.
Windows Vista starter derfor alle programmer med standard brukerrettigheter, med mindre programmet er listet som et program som trenger mer, eller brukeren selv ber om at programmet kjøres med administratorrettigheter. Det siste fungerer selvsagt bare om brukeren har disse rettighetene.

Denne sikkerhetsfunksjonaliteten kan skrus av.

Windows Defender 
Dette er det innebygde anti-spionvare-programmet som er inkludert i Windows Vista. Det kan oppdateres med Windows Update og oppdager eller sperrer spionvare. Defender gir også lett innblikk i for eksempel hvilke programmer som er satt til å starte hver gang Windows starter eller lignende.

IE 7, Protected Mode 
Internet Explorer 7 er tilgjengelig også for XP, men på Vista er den blitt sikrere. Det er fordi Windows Vista har støtte for å kjøre IE 7 i beskyttet modus. Når IE kjører i denne modusen blir den plassert i en slags sandkasse, avgrenset fra resten av systemet. IE får da bare skrive til sine egne filkataloger og registernøkler, alt annet krever godkjenning av brukeren for at IE skal tillattes å skrive dit. Det følger med Phishing-filter på Internet Explorer 7.

Bitlocker 
Ultimate- og Enterprise-versjonene av Vista inneholder full harddiskkryptering og systembeskyttelse, kalt Bitlocker.

Installering / utrulling 
Den mest grunnleggende endringen her er et nytt «speil»-format, kalt WIM, som er et bilde av selve operativsystemet. Dette er en teknikk som brukes spesielt ved større installasjoner i bedriftsnettverk og tillatter kloning av et system, slik at dette kan installeres på andre maskiner. Den vanlige Windows Vista DVD-en man får kjøpt benytter seg også av denne teknikken, istedenfor den gode gamle katalog- og filstrukturen som ble brukt i tidligere versjoner. Dette gjør at installasjonen går raskere.

WIM 
Dette er navnet på det nye speilformatet fra Microsoft og er som standard brukt til all installering og utrulling av Vista. Det er et såkalt Filbasert speil, i motsetning til for eksempel sektorbaserte speil (som Ghost). Dette gjør at et speil blir ikke-destruktivt og kan installeres på en disk uten å slette allerede eksisterende data (så sant disken har plass). Et WIM-speil kan inneholde flere speil og inneholder også metainformasjon i XML-format.

Det finnes en rekke verktøy fra Microsoft for å redigere på disse speilene. Verktøyene tillatter slikt som å redigere speil uten Internettilkobling, for å for eksempel installere flere drivere, oppdatering, språkpakker og lignende i speilet.

Det som gjør at Windows Vista må legges på en DVD er filen i DVD-en som kalles for «install.wim». Den er på 2.14 GB.

Windows Deployment Services (WDS)
Dette er den nye basis-tjenesten for utrulling av Vista i nettverk. Dette nye produktet erstatter den gamle Remote Installation Service (RIS). Denne tjenesten tilbyr basis utrullingstjenester som nettverksboot og sentral lagring av drivere. Dette produktet er en del av Business Desktop Deployment-pakken fra Microsoft, som er den litt større løsningen som tillatter fullt automatisert utrulling med mer, samt diverse anbefalinger og step-by-step-veiledninger.

Windows Vistas arkitektur og installering 
Det nye designet av Vista gjør at OSet dekker en bredere hardvareplattform og man trenger dermed færre drivere. Tidligere ville man trenge flere av disse for spesiell tilpasning til ulik maskinvare.

Vista er også modulbasert i mye større grad og kan derfor tilpasses lettere og i større grad.

64-bits-utgave 
Akkurat som Windows XP finnes også Windows Vista i 64-bits-utgaver. Det er satset mer på bred støtte for denne plattformen nå og Microsoft har inkludert støtte for 64-bits-drivere i sitt Logo Sertifiserings-program for drivere. Flere drivere kan også være 32-bits og likevel fungere på grunn av den nye drivermodellen i Windows Vista. Hovedårsaken til dette er at flere drivere nå er brukermodus-drivere og dermed kan kjøre under Windows On Windows, WoW, som tillater kjøring av 32-bits-kode på 64-bits-plattform. Fullversjonen av Windows Vista Ultimate inneholder én DVD for 32-bitsversjonen og én for 64-bitsversjonen. Fullversjonen av Home Basic, Home Premium og Business inneholder kun én DVD (enten 32-bits eller 64-bits). For disse utgavene er det mulig å bestille 64-bitsversjon fra Microsoft dersom man har kjøpt 32-bitsversjonen. Dette koster mindre enn å kjøpe en ny 64-bitsversjon og man bruker samme produktnøkkel som man fikk fra 32-bitsversjonen. Også OEM-versjonen av alle utgavene (inkludert Ultimate) kjøpes i enten 32- eller 64-bitsversjon. Med OEM-versjonene er det ikke mulig å bruke produktnøkkelen fra en 32-bitsversjon på en 64-bitsversjon og motsatt.

Funksjoner utsatt til senere utgave 
WinFS (Windows File System). En kombinert relasjonsdatabase og filsystem. WinFS er blitt utsatt i uviss tid. Ifølge Microsoft var det ikke mulig å få med dette i Vista pga. tidsknipe. WinFS prosjektet ble flyttet over til et annet utviklingsteam for videre utvikling.

Service Pack 1 
Service Pack 1 er den første store oppdateringspakken til Vista. Microsofts plan var opprinnelig å slippe den sammen med Windows Server 2008. Service Pack 1 og Windows Server 2008 er nå ferdigutviklet og tilgjengelig via Windows Update. Service Pack 1 på engelsk kom  i mars, og den norske versjonen i april. Pakken inneholdt i desember nærmere 500 oppdateringer. Vista med Service Pack 1 forhåndsinstallert har begynt å bli tilgjengelig i butikkene. Vista med SP1 koster også mindre enn den originale RTM-versjonen. Mens Vista Ultimate før var tilgjengelig til 4600 NOK, koster den nå kun 2300 NOK. Prisreduksjonen varierer fra 20% til 48%, men gjelder kun fullversjonene av operativsystemet. Dette betyr at OEM-prisene er uendret.

Nytt i Service Pack 1 er blant annet raskere filkopiering samt at kontrollpanelet nå viser hvor mye minne og hvor kraftig CPU maskinen har fysisk installert i stedet for det Vista klarer å utnytte. Service Pack 1 bringer dessuten støtte for exFAT, også kjent som FAT64, og en mindre oppdatering av DirectX 10, DirectX 10.1. Kjernen er oppdatert fra byggnummer 6000 til 6001 og har nå likt byggnummer som Windows Server 2008. Oppdateringer og hurtigfikser behøver i SP1 totalt færre ganger omstart av hele operativsystemet. Dette er for å øke oppetiden til systemet. Windows-komponentene kan derfor oppdateres eller hurtigfikses mens de er i bruk av andre prosesser eller tjenester. For å støtte konkurrerende firmaer, kan brukeren nå velge f.eks. Google Desktop Search i stedet for Vistas innebygde søkefunksjon. Også antivirus-API-ene har fått en utvidelse for å slippe andre firmaer til.

Ikke bare filkopieringen har blitt raskere i Service Pack 1, dvalemodus, JavaScript i Internet Explorer, utforsking av delte nettverksressurser, Windows Utforskers ZIP-filbehandling og Windows Diskdefragmentering har blitt forbedret. Muligheten til å velge stasjoner selv under defragmentering er også tilbake.

Service Pack 2 
Service Pack 2 for Windows Vista ble frigjort til produksjon den 28. april 2009, og ble tilgjengelig gjennom Microsoft Download Center og Windows Update den 26. mai 2009. I tillegg til en rekke forbedringer av sikkerheten og opprettinger av bugs, ble også flere nye egenskaper tilføyd. Den inkluderer likevel ikke Internet Explorer 8.

Hardvareendringer og lisens  
Det har vært skrevet en del om EULA som Microsoft har laget for Windows Vista og deriblant det faktum at dersom man endrer for mye på maskinvaren når man har kjøpt en OEM-versjon, vil man bli nødt til å aktivere Vista på nytt. Dette går bare et visst antall ganger før man må ha ny lisens. Microsoft bruker et poengsystem, beskrevet under. Når samlet poengsum overgår 25 må Vista reaktiveres.

CD-ROM/CD-RW/DVD-ROM (1 poeng) 
IDE-adapter (3 poeng) 
Fysisk Operativsystem-harddisk – nytt Harddisk-serienummer (11 poeng) 
Grafikkort (1 poeng) 
SCSI-adapter (2 poeng) 
Lydkort (2 poeng) 
Nettverkskort – ny MAC-adresse (2 poeng) 
Prosessor – CPU (3 poeng) 
RAM (0-512MB, 512MB-1GB, 2GB-4GB, osv.) (1 poeng) 
BIOS (bios-ID) (9 poeng)

Utgaver 
Windows Vista Starter
 For bruk i nye markeder og den inneholder begrensninger i forhold til andre utgaver.
 Kan sammenlignes med Windows XP Starter Edition, selv om denne Vista-utgaven kommer ut i langt flere land.
 Kun tilgjengelig i 32-bitssystem.
 Pris: Selges ikke i USA, Norge og mange andre land.

Windows Vista Home Basic (32/64 bits)
 Denne utgaven inneholder noen mindre begrensninger i forhold til de andre utgavene med unntak av Starter-utgaven.
 Har ikke støtte for Aero.
 Den kan sammenlignes med Windows XP Home Edition.
 Tilgjengelig i 32- og 64-bitsutgave.
 Pris: ca. $199 eller 2200 NOK (full) og ca. $99.95 eller 1200 NOK (oppgradering)
 Pris med SP1: ca. 1450 NOK (full) og ca. 750 NOK (oppgradering)

Windows Vista Home Basic N
 Samme som ovenstående, men med noen flere begrensinger.
 Den inneholder ikke Windows Media Player og andre lignende Windows-relaterte teknologier. 
 Den er spesielt laget for markedet i EU etter kritikk om Microsofts markedsdominans.
 Tilgjengelig i 32- og 64-bitsutgave.
 Pris: Kun for salg i EU, samme pris som Windows Vista Home Basic.

Windows Vista Home Premium (32/64 bits)
 Denne versjonen inneholder flere funksjoner enn den grunnleggende versjonen.
 Inneholder Windows Aero og Flip 3D
 Blant annet har den bedre støtte for mediafunksjoner. 
 Den kan sammenlignes med tidligere XP Home Edition, men med tillegget XP Media Center Edition installert.
 Tilgjengelig i 32- og 64-bitsutgave.
 Pris: ca. $239 eller ca. 2800 NOK (full) og ca. $159 eller ca. 1800 NOK (oppgradering)
 Pris med SP1: ca. 1700 NOK (full) og ca. 950 NOK (oppgradering)

Windows Vista Business
 Inneholder ikke de samme mediafunksjonene som Home Premium, men har bedriftsrelaterte funksjoner som støtte for IIS, faks og Tilkobling til eksternt skrivebord (Remote Desktop Connection).
 Inneholder Windows Aero og Flip 3D
 Den kan sammenlignes med tidligere XP Professional.
 Tilgjengelig i 32- og 64-bitsutgave.
 Pris: ca. $299 eller ca. 3500 NOK (full) og ca. $199 eller ca. 2400 NOK (oppgradering)
 Pris med SP1: ca. 2350 NOK (full) og ca. 2150 NOK (oppgradering)

Windows Vista Business N
 Nesten det samme som ovenstående, men med noen flere begrensinger.
 Inneholder Windows Aero og Flip 3D
 Den inneholder ikke Windows Media Player og andre lignende Windows-relaterte teknologier. 
 Tilgjengelig i 32- og 64-bitsutgave.
 Pris: Kun for salg i EU, samme pris som Windows Vista Business.

Windows Vista Enterprise
 Inneholder flere "bedriftsfunksjoner" enn Business-versjonen (for eksempel BitLocker).
 Inneholder Windows Aero og Flip 3D
 Den kan sammenlignes med tidligere XP Professional.
 Tilgjengelig i 32- og 64-bitsutgave.
 Pris: Denne utgaven er kun tilgjengelig gjennom volumlisenskjøp.

Windows Vista Ultimate (32/64 bits)
 Denne utgaven inneholder samtlige funksjoner fra de andre utgavene av Vista (inkludert Aero).
 Man får også tilgang til «Ultimate Extras», som er en tjeneste for å laste ned ekstramateriale gratis fra Microsofts tjener. Ekstramateriale kan omfatte for eksempel spill, programmer, språkpakker, animert bakgrunnsbilde osv.
 Den er beregnet på multimediaproffer, spillelskere, PC-entusiaster, eller rett og slett folk som bruker samme PC til moro og jobb.
 Den kan sammenlignes med tidligere XP Professional, men med tillegget XP Media Center Edition installert.
 Tilgjengelig i 32- og 64-bitsutgave. Egen DVD for oppgradering til 64-bits følger med 32-bits-fullversjonen.
 Pris: ca. $399 eller ca. 4600 NOK (full) og ca. $259 eller ca. 3000 NOK (oppgradering)
 Pris med SP1: ca. 2400 NOK (full) og ca. 2250 NOK (oppgradering)

Prisene for Vista med Service Pack 1 forhåndsinstallert er basert på yaha.nos priser som per 30. juni 2008 var en av svært få norske nettbutikk til å selge Vista med SP1. Prisene kan derfor være endret og overstående priser feilaktige

Virtuelt stil
 Windows Aero
 Windows Vista Standard
 Windows Vista Basis
 Windows Klassisk

Systemkrav
Anbefalte systemkrav for Ultimate, Home Premium, Enterprise og Business:

 1 GHz 32-biters (x86) eller 64-biters (x64) prosessor
 1 GB systemminne
 40 GB harddisk med minst 15 GB ledig plass
 Støtte for DirectX 9-grafikk med:
 WDDM-driver
 128 MB grafikkminne (minimum)
 Pixel Shader 2.0 i maskinvare
 32 biter per piksel
 DVD-ROM-stasjon
 Lydutgang
 Internett-tilgang

Anbefalte systemkrav for Home Basic:

 1 GHz 32-biters (x86) eller 64-biters (x64) prosessor
 512 MB systemminne
 20 GB harddisk med minst 15 GB ledig plass
 Støtte for DirectX 9-grafikk og 32 MB grafikkminne
 DVD-ROM-stasjon
 Lydutgang
 Internett-tilgang

Anbefalte systemkrav for Starter og minimumskrav for alle systemene:

 800 MHz-prosessor
 512 MB systemminne
 20 GB harddisk med minst 15 GB ledig plass
 Støtte for Super VGA-grafikk
 CD-ROM-stasjon

Referanser

Eksterne lenker
 
 Tekniske Ressurser
 Guided Help Demo 
 Norsk Vista blog (Microsoft Norge) 

Microsoft Windows
Programvare fra 2006